<document celex="IP-05-776" lang="da">
    <p align="right">
      Bruxelles, den 22. juni 2005
    </p>
    <h1>
      <a name="Heading4" id="Heading4"></a><b>Sukkerreformen vil gøre EU-producenterne konkurrencedygtige på lang sigt</b>
    </h1>
    <p>
      <b><i>Europa-Kommissionen har i dag foreslået en omfattende reform af den fælles markedsordning for sukker. Ændringerne vil gøre EU’s sukkersektor mere konkurrencedygtig og markedsorienteret,
      sikre dens levedygtighed på lang sigt og styrke EU’s forhandlingsposition i den igangværende WTO-forhandlingsrunde. Med reformen moderniseres den nuværende ordning, der stort set ikke er blevet
      ændret i de sidste ca. 40 år. Den nye ordning vil fortsat give udviklingslandene præferenceadgang til EU’s sukkermarked til en attraktiv pris, der ligger et godt stykke over
      verdensmarkedsprisen. Lande i Afrika, Vestindien og Stillehavet, der traditionelt eksporterer sukker til EU, vil komme til at nyde godt af et bistandsprogram, som Kommissionen også har vedtaget
      i dag. Kommissionens reformforslag går ud på følgende: nedsættelse af prisen for hvidt sukker med i alt 39 % i to trin, ydelse af kompensation til landbrugerne for 60 % af
      prisnedsættelsen gennem afkoblet betaling – som vil blive knyttet sammen med overholdelse af miljø- og arealforvaltningsnormer og lagt oven i enkeltbetalingen, gennemførelse af en fireårig
      frivillig omstruktureringsordning, der skal tilskynde mindre konkurrencedygtige producenter til at forlade sektoren, og afskaffelse af interventionsordningen. I AVS-bistandsplanen vil 40 mio.
      EUR blive øremærket for 2006, og planen vil bane vej for yderligere bistand. Kommissionen håber, at der kan opnås politisk enighed om forslagene på landbrugsministrenes rådsmøde i
      november.</i></b>
    </p>
    <p>
      ”Der er ikke noget alternativ til en gennemgribende reform,” sagde Mariann Fischer Boel, kommissær for landbrug og udvikling af landdistrikter. ”Det letteste ville selvfølgelig være ikke at
      gøre noget. Men så ville EU's sukkersektor komme til at lide en langsom og pinefuld død. Jeg er overbevist om, at EU’s sukkerproducenter vil kunne klare sig i konkurrencen i fremtiden, men så
      er vi også nødt til at handle nu og gøre det med beslutsomhed, så vi kan forberede dem på de fremtidige udfordringer. Vi tilbyder langsigtet stabil planlægning med en generøs
      omstruktureringsfond for at tilskynde producenter, der ikke er konkurrencedygtige nok, til at forlade sektoren og for at afhjælpe de sociale og miljømæssige virkninger, som omstruktureringen
      får. Og vi opretholder præferencerne for de udviklingslande, der er vore traditionelle leverandører. For flere af dem vil EU-markedet fortsat være et attraktivt sted at afsætte deres sukker.”
    </p>
    <p>
      Kommissæren for udvikling og humanitær bistand, Louis Michel, understregede følgende: ”Vi er helt på det rene med, at EU’s sukkerreform er en voldsom udfordring for mange af vore AVS-partnere.
      Med den foreslåede bistandsordning får de større mulighed for at få en blid overgang til den nye ordning i forbindelse med en lokal strategi for bæredygtig udvikling.”
    </p>
    <p>
      <b>Begrundelse for reformen</b>
    </p>
    <p>
      Efter 2003- og 2004-reformerne af den fælles landbrugspolitik er tiden nu inde til at bringe sukkerordningen i samklang med den strategi, der allerede er vedtaget for andre sektorer. Det er
      vigtigt, at sukkerreformen tager behørigt hensyn til landbrugernes indtjening, forbrugerinteresser og situationen i forarbejdningsindustrien. Reformen skal gøre EU’s sukkerindustri mere
      konkurrencedygtig, gøre den mere markedsorienteret og skabe bæredygtig markedsligevægt i tråd med EU’s internationale forpligtelser. Kommissionen har nøje undersøgt sukkermarkedet og holdt
      samråd med så bredt et udvalg af aktører som muligt. Af konsekvensanalyserne fremgår det tydeligt, at det ikke er bæredygtigt at opretholde status quo. Uden reform ville kvoterne skulle
      reduceres drastisk over én kam, og det ville ramme de mest konkurrencedygtige producenter hårdest og efterhånden udmarve EU’s sukkersektor.
    </p>
    <p>
      Procenterne i EU skal have vished på lang sigt om, hvilke regler de skal følge. Derfor afstikkes der i reformforslaget en økonomisk og juridisk ramme for EU’s sukkersektor indtil 2014/15 uden
      revisionsklausul. Kommissionen foreslår en markant prisnedsættelse i to trin kombineret med en generøs fireårig omstruktureringsfond. Omstruktureringsfonden har tre hovedformål: for det første
      at tilskynde producenter, der ikke er konkurrencedygtige nok, til at forlade sukkersektoren, for det andet at stille penge til rådighed til at afhjælpe de sociale og miljømæssige virkninger i
      forbindelse med fabrikslukninger (finansiering af socialordninger eller omskolingsprogrammer og foranstaltninger til genopretning af miljøet på de nedlagte industriarealer) og for det tredje at
      stille penge til rådighed for de hårdest ramte områder til at etablere nye virksomheder i sammenhæng med EU’s strukturfond og fond for udvikling af landdistrikter.
    </p>
    <p>
      <b>Bistandsordning for AVS-landene</b>
    </p>
    <p>
      Det er vigtigt at tilgodese behovene i udviklingslandene i Afrika, Vestindien og Stillehavet, som EU traditionelt har været et særdeles vigtigt marked for. EU vil efter reformen fortsat være et
      attraktivt marked for visse af de lande, som i henhold til sukkerprotokollen er sikret adgang til EU-markedet.
    </p>
    <p>
      Kommissionen foreslår imidlertid også en bistandsordning for de lande i Afrika, Vestindien og Stillehavet, der traditionelt eksporterer sukker til EU. Den erkender, at reformen er en stor
      udfordring ikke kun for EU’s sukkerroe- og sukkerproducenter, men også for mange AVS-leverandører. For at tage højde for de meget forskellige situationer i de forskellige lande foreslås det i
      Kommissionens bistandsordning, at der træffes foranstaltninger, som dækker et bredt socialt, økonomisk og miljømæssigt spektrum.
    </p>
    <p>
      Under sukkerprotokollen eksporterer atten AVS-lande sukker til EU, og de kan blive berørt af prisnedsættelser på EU-markedet. Kommissionen tilsagn om at bistå dem i tilpasningsprocessen blev
      indarbejdet i Kommissionens meddelelse fra juli 2004 og udvidet i en handlingsplan, der blev opstillet i januar som grundlag for en dialog med AVS-landene.
    </p>
    <p>
      Kommissionen foreslår, at man begynder at gennemføre bistandsordningen allerede i 2006, da tidlige investeringer i disse lande markant vil øge de pågældende landes chancer for en vellykket
      gennemførelse af tilpasningen. Eftersom omstrukturerings- og diversificeringsprocesserne er komplekse og derfor kræver en vedvarende indsats, bør 2006-bistanden integreres i en otteårig
      ordning. I første omfang er der øremærket 40 mio. EUR for 2006. Der vil blive sørget for yderligere bistand på lang sigt for perioden 2007-2013.
    </p>
    <p>
      På grund af forskellene mellem AVS-landene tilbydes der en bred vifte af støttemuligheder. De enkelte lande kan så få støtten ”skræddersyet” efter de behov, som aktørerne påpeger.
      Støttemulighederne integreres i en langsigtet, vidtspændende, bæredygtig strategi. Bistandstyperne er udformet under særlig hensyntagen til, at de kan gennemføres effektivt.
    </p>
    <p>
      <b>Nærmere enkeltheder om forlaget til EU’s sukkerreform</b>
    </p>
    <ul>
      <li>Sukkerprisen nedsættes med 39 % over to år begyndende i 2006/07 for at skabe bæredygtig markedsligevægt.
      </li>
      <li>Der ydes kompensation til landbrugerne svarende til 60 % af prisnedsættelsen. Denne støtte inkluderes i enkeltbetalingen pr. bedrift og knyttes sammen med overholdelse af miljø- og
      arealforvaltningsnormerne.
      </li>
      <li>Den nye ordning, inkl. forlængelse af sukkerkvoteordningen, gælder indtil 2014/15. Der er Ingen revisionsklausul.
      </li>
      <li>A- og B-kvoter slås sammen til én produktionskvote.
      </li>
      <li>Interventionsordningen afskaffes og interventionsprisen afløses af en referencepris.
      </li>
      <li>Der indføres en ordning med privat oplagring som et sikkerhedsnet, hvis markedsprisen skulle falde til under referenceprisen.
      </li>
      <li>Der indføres en fireårig frivillig omstruktureringsordning for EU’s sukkerfabrikker og isoglucose- og inulinsirupproducenter bestående af en høj degressiv betaling for at tilskynde til
      fabrikslukning og til at give afkald på kvoter samt for at afhjælpe de sociale og miljømæssige virkninger af omstruktureringen.
      </li>
      <li>Denne betaling udgør 730 EUR pr. ton i det første år og falder til 625 EUR i det andet år, 520 EUR i det tredje år og 420 EUR i det sidste år.
      </li>
      <li>Roeavlere, der berøres af fabrikslukninger i det første år, som de har leveringsrettigheder for, får tillægsbetaling.
      </li>
      <li>Begge disse betalinger vil blive finansieret ved hjælp af en treårig degressiv afgift for kvoteindehavere.
      </li>
      <li>Sukkerroer bør kunne komme i betragtning til jordudtagningsstøtte, hvis de dyrkes som nonfoodafgrøder, og også til energiafgrødestøtten på 45 EUR/ha.
      </li>
      <li>For at opretholde en vis produktion i de nuværende C-sukkerproducerende lande vil der blive stillet yderligere 1 mio. tons til rådighed mod en engangsbetaling svarende til
      omstruktureringsstøtten pr. ton i det første år.
      </li>
      <li>Sukker til den kemiske industri og medicinalindustrien og til fremstilling af bioethanol vil blive udelukket fra produktionskvoterne.
      </li>
      <li>Isoglucosekvoten forhøjes for de nuværende produktionsvirksomheder med i alt 300 000 tons over tre år, dvs. med 100 000 tons pr. år.
      </li>
    </ul>
    <p>
      <a href="http://europa.eu.int/comm/agriculture/capreform/sugar/index_en.htm">http://europa.eu.int/comm/agriculture/capreform/sugar/index_en.htm</a>
    </p>
    <p>
      <a href="http://europa.eu.int/comm/mediatheque/photo/barroso/index_en.cfm?id=7187">http://europa.eu.int/comm/mediatheque/photo/barroso/index_en.cfm?id=7187</a>
    </p>
  </document>